Președintele Iohannis: Am decis să chem partidele la consultări pe tema referendumului / PSD l-a propus ministru pe artizanul dezastrului de la alegerile din 2014. Corlățean nu va fi ministru la nimic

Președintele Klaus Iohannis a anunțat joi că a convocat pentru săptămâna viitoare partidele parlamentare la consultări pentru a găsi împreună cele mai bune soluții pentru implementarea rezultatelor referendumului pe justiție din 26 mai.

Șeful statului s-a declarat revoltat de propunerea ca Titus Corlățean să fie numit ministru. ”Nu e suficient că PSD și-a bătut joc de români în 2014, în 2019, îndrăznește să mi-l propună pe artizanul de la alegerile din 2014. Mi se pare o alegere total nepotrivită și pot să vă spun acum, la cald, că propunerea va fi clar respinsă. Corlățean nu va fi ministru la nimic”, a subliniat Klaus Iohannis.

UPDATE: Președintele Klaus Iohannis, la solicitarea prim-ministrului Viorica Dăncilă, a reprogramat consultările cu PSD pentru miercuri, ora 15:00 (în loc de marți, ora 13:00), a anunțat Administrația prezidențială. În acest fel, PSD va fi partidul care va încheia seria de consultări.

Cele mai importante declarații ale președintelui:

S-a terminat numărarea voturilor la referendum și sunt bucuros să anunț că 6,5 milioane de români au răspuns cu DA la fiecare întrebare

Acum suntem în momentul în care trebuie să decidem cum să punem în practică ce a decis poporul

Am decis să chem partidele la consultări pe această temă. Marți și miercuri săptămâna viitoare

A doua chestiune: am primit propuneri de miniștri

Imaginati-vă că PSD nu a găsit altceva mai bun de făcut decât să îl propună pe domnul Corlățean, artizanul catastrofei de la alegerile din străinătate din 2014

Nu e suficient că PSD și-a bătut joc de români în 2014, în 2019, îndrăznește să mi-l propună pe artizanul de la alegerile din 2014

Mi se pare o alegere total nepotrivită și pot să vă spun acum, la cald, că propunerea va fi clar respinsă. Corlățean nu va fi ministru la nimic

Nu cred că va exista vreo problemă în transpunerea în Constituție. Nu aș merge pe o modificare mai largă a Constituției, pentru că ultima oară aici s-au blocat lucrurile

Am început discuții informale și sunt convins că se găsesc soluții ca să nu repetăm fiasco-ul de la aceste alegeri

Această catastrofă a fost organizată de guvernul PSD. Vina politică e la guvern, nu are rost să căutăm vina în altă parte

Vinovați sunt miniștrii de Interne și Externe. Nici nu mă interesează demisia lor, eu am cerut demiterea.

Ce a zis Dăncilă? Rămâne să mai judece situația

Despre Tăriceanu: Nu știu ce discuții au fost, dar știți că dacă vine vorba de statul de drept, eu sunt total împotriva unor astfel de trocuri politice

Despre numirea lui Marcel Ciolacu: Așteptăm să vedem cum se comportă noul președinte al Camerei și ce influență va avea asupra legiferării

Foarte clar e oportună o moțiune de cenzură. Cred că opoziția deja scrie la ultimele fraze din moțiune, cel puțin eu așa aș face

Despre neînțelegerile dintre USR și PNL: Aceste asperități vor dispărea pe parcurs

Programul consultărilor transmis de Administrația prezidențială:

Marți, 4 iunie 2019

Ora 12:00 – Partidul Naţional Liberal (PNL);

Ora 14:00 – Uniunea Salvați România (USR);

Ora 15:00 – Uniunea Democrată a Maghiarilor din România (UDMR);

Miercuri, 5 iunie 2019

Ora 11:00 – Partidul Mișcarea Populară (PMP);

Ora 12:00 – Partidul Alianța Liberalilor și Democraților (ALDE);

Ora 13:00 – Grupul parlamentar Pro Europa;

Ora 14:00 – Grupul parlamentar al minorităților naționale;

Ora 15:00 – Partidul Social Democrat (PSD).

Fiecare delegație poate fi formată din maximum 5 persoane.